યંગસ્ટર્સને જલસા પડે એવું અહીં બધું જ છે : હાઇ-ટેક હૉલોગ્રાફિક કમ્પ્યુટરો, લેટેસ્ટ ગૅજેટ્સ, માઇન્ડ-બ્લોઇંગ ઍક્શન સીક્વન્સિસ, 3D ચશ્માંમાંથી પણ આપણી આંખો બહાર લટકી પડે એવી સ્પેશ્યલ ઇફેક્ટ્સ અને તમે સીટીઓ મારી બેસો એવો સતત વહેતો કૉમિક રસ. ઍક્ચ્યુઅલી, બધા સુપરહીરોલોગ વચ્ચે સતત હળવી તૂતૂ-મૈંમૈં ચાલ્યા કરે છે જે આ બધાં જ પાત્રો આપણા પણ દોસ્તાર હોય એવું ડાયરેક્ટ દિલ કા કનેક્શન જોડી આપે છે. એમાંય સૌથી વધુ લાફ્ટર ઉઘરાવી જાય છે હલ્ક. જ્યાં છળ કે કળ એકેયથી કામ ન ચાલે ત્યાં અચાનક જ ક્યાંકથી હલ્ક ટપકી પડે છે અને પોતાના બળથી એકઝાટકે ખેલ ખલ્લાસ કરી નાખે. આપણો સની દેઓલ સમજી લોને. આ બધાની કેમિસ્ટ્રી એટલીબધી પાવરફુલ છે કે ઈવન દરેક આયર્નમૅન ફિલ્મમાં માત્ર એક અવાજ તરીકે સંભળાતા કમ્પ્યુટર-પ્રોગ્રામ જાર્વિસ સાથે પણ આપણને આત્મીયતા બંધાઈ જાય (એના વિશેનું એક સરપ્રાઇઝ પણ છે ફિલ્મમાં).